Τυρόπιτα με καρότα και πέστο από τις φούντες τους
Μια ιδιαίτερη και πολύ νόστιμη καροτόπιτα, για να αξιοποιήσετε τα άφθονα και τρυφερά καρότα της εποχής.
500 γρ. αλεύρι για όλες τις χρήσεις , 2 κουτ. σούπας ελαιόλαδο, 1/2 κουτ. γλυκού αλάτι , 300 ml περίπου νερό χλιαρό, 500 γρ. καρότα, με τις φούντες τους, καθαρισμένα και χοντροτριμμένα (κρατάμε κατά μέρος τις τρυφερές πράσινες φούντες τους, πλυμένες και ψιλοκομμένες) , 1/2 κιλό αρμεξιά (ή πετρωτή) Άνδρου (φρέσκο, μαλακό τυρί από αγελαδινό γάλα) ή εναλλακτικά φέτα, τριμμένη , 200 γρ. (1 κεσεδάκι) γιαούρτι αγελάδας, στραγγιστό , 250 ml φρέσκο γάλα , 4 αυγά, χτυπημένα με ένα πιρούνι , αλάτι, φρεσκοτριμμένο πιπέρι, 150 ml ελαιόλαδο , 3 κουτ. σούπας βούτυρο αγελάδας, 1 φλιτζ. τσαγιού φούντες καρότου, ψιλοκομμένες, 1 σκελίδα σκόρδο, καθαρισμένη , χυμός από 1/2 λεμόνι , 1 φλιτζ. τσαγιού φιστίκια Αιγίνης ψίχα, ψημένα, αλατισμένα , 2 φρέσκα κρεμμυδάκια, χοντροκομμένα, 1 φλιτζ. τσαγιού ψιλοκομμένος μάραθος, 4 κουτ. σούπας ελαιόλαδο , αλάτι, φρεσκοτριμμένο πιπέρι
Για να φτιάξουμε τη τυρόπιτα με καρότα και πέστο από τις φούντες τους, ξεκινάμε με το φύλλο.Ανακατεύουμε σε βαθύ μπολ ή στον κάδο του μίξερ το αλεύρι κοσκινισμένο, το αλάτι, το λάδι. Σταδιακά ρίχνουμε το νερό (μπορεί να χρειαστεί λίγο λιγότερο ή λίγο περισσότερο) και ζυμώνουμε μέχρι να σχηματιστεί ένα λείο, απαλό και ελαστικό ζυμάρι. Το καλύπτουμε με πετσέτα κουζίνας και το αφήνουμε στην άκρη για 30 λεπτά, να ξεκουραστεί. Αλευρώνουμε μια λεία επιφάνεια, χωρίζουμε τη ζύμη σε 6 ίσα μέρη και τα πλάθουμε σε μπαλάκια. Ανοίγουμε με τον πλάστη κάθε μπάλα ζύμης σε λεπτό φύλλο διαμέτρου περίπου 36-38 εκ.Σε βαθύ μπολ ανακατεύουμε τα τριμμένα καρότα με το τυρί, το γιαούρτι, το γάλα, τα αυγά και αλατοπίπερο. Προσθέτουμε όσες φούντες καρότων περισσέψουν, αφού κρατήσουμε στην άκρη 1 φλιτζάνι του τσαγιού για το πέστο, και ανακατεύουμε καλά.Σε ένα τηγανάκι ζεσταίνουμε το βούτυρο μέχρι να λιώσει. Αποσύρουμε από τη φωτιά, ρίχνουμε το λάδι και ανακατεύουμε να αναμειχθούν.Προθερμαίνουμε τον φούρνο στους 180°C.Aλείφουμε με το μείγμα βουτύρου-λαδιού ένα στρογγυλό ταψί διαμέτρου περίπου 32 εκ. και στρώνουμε τα δύο πρώτα φύλλα, έτσι ώστε να καλύψουμε τον πάτο και τα τοιχώματα, καλά λαδοβουτυρωμένα το καθένα ξεχωριστά. Αδειάζουμε τη μισή ποσότητα γέμισης και την απλώνουμε ομοιόμορφα. Απλώνουμε ένα ακόμα φύλλο, το αλείφουμε καλά με το μείγμα βουτύρου-λαδιού και αδειάζουμε την υπόλοιπη γέμιση. Τη στρώνουμε ομοιόμορφα.Καλύπτουμε με τα υπόλοιπα 3 φύλλα, επίσης καλά λαδοβουτυρωμένα το καθένα ξεχωριστά. Χαράσσουμε ελαφρά την πίτα σε κομμάτια και ψήνουμε για περίπου 1 ώρα, μέχρι να ροδίσει.Σε ένα κατσαρολάκι με μπόλικο νερό που κοχλάζει ρίχνουμε τις φούντες καρότου και τις ζεματίζουμε για 2 λεπτά, ίσα ίσα να μαλακώσουν ελαφρώς.Τις στραγγίζουμε και τις κρυώνουμε σε μπολ με νερό της βρύσης και παγάκια. Έτσι, και θα σταματήσει ο βρασμός, και θα διατηρήσουν το όμορφο πράσινο χρώμα τους. Αδειάζουμε σε σουρωτήρι και αφήνουμε να στραγγίξουν καλά.Τις μεταφέρουμε στον κάδο του πολυκόφτη που διαθέτουμε, προσθέτουμε όλα τα υπόλοιπα υλικά και πολτοποιούμε μέχρι να σχηματιστεί ένας λείος πολτός. Αδειάζουμε σε μπολ σερβιρίσματος και συνοδεύουμε την πίτα.
Αλεύρι (ζύμες),Καρότα,Τυρί,Πάσχα